Saratoga (film)

Saratoga er en amerikansk romantisk komedie fra 1937, regissert av Jack Conway og produsert av Metro-Goldwyn-Mayer. I hovedrollene spiller Clark Gable og Jean Harlow. Filmen handler om en bookmaker som blir forelsket i datteren til en hesteoppdretter. Manus er skrevet av Anita Loos og Robert Hopkins.


== Handling ==
Bookmakeren Duke Bradley (Clark Gable) overtar skjøtet til hestegården til sin gode venn Frank Clayton (Jonathan Hale), som dør kort tid senere. Franks datter Carol (Jean Harlow) er forlovet med millionæren Hartley Madison (Walter Pidgeon), men ønsker å vinne gården tilbake ved hjelp av egne veddemål, fremfor å ta imot penger fra Hartley. Duke ønsker derimot at Hartley skal vedde penger, for han tapte en betydelig sum penger på et veddemål Hartley gjorde for en stund siden. 
Duke og Carol forelsker seg mens de reiser rundt og følger hesteløp. Hun forteller ham hva hun føler, men han virker mest interessert i å få penger fra Hartley. Duke forteller venninnen Fritzi (Una Merkel) at han ønsker å vinne penger fra Hartley for å gifte seg med Carol. Under det store løpet i Saratoga har Hartley veddet en stor sum penger hos Duke på en hest som Carol eier, mens Duke har veddet på hesten til Fritzi. Det blir så jevnt mellom hestene at det hele avgjøres på målfoto. Hesten til Fritzi vinner. Carol tar hånden til Duke etter at resultatet er klart. De to innleder et forhold og reiser sammen for å følge hesteløp.


== Medvirkende ==
Clark Gable som Duke Bradley
Jean Harlow som Carol Clayton
Lionel Barrymore som bestefar Clayton
Frank Morgan som Jesse Kiffmeyer
Walter Pidgeon som Hartley Madison
Una Merkel som Fritzi
Cliff Edwards som Tip
George Zucco som dr. Harmsworth Bierd
Jonathan Hale som Frank Clayton
Hattie McDaniel som Rosetta
Frankie Darro som Dixie Gordon
Henry Stone som Hand-Riding Hurley


== Produksjon ==
Metro-Goldwyn-Mayer ønsket opprinnelig å låne Carole Lombard fra Paramount Pictures til rollen som Carol Clayton. Da dette ikke gikk, var filmen planlagt med Clark Gable og Joan Crawford i hovedrollene, før Jean Harlow til slutt fikk den kvinnelige hovedrollen. Saratoga ble den sjette og siste filmen der Gable og Harlow spiller sammen. Walter Pidgeon ble lånt fra Universal Pictures til rollen som Hartley Madison. Han signerte kontrakt med MGM i 1938. Innspillingen startet 22. april 1937. Etablerende scener ble filmet i Saratoga i New York og Lexington og Louisville i Kentucky. Harlow slet med dårlig helse under innspillingen og døde uventet av nyresvikt 7. juni, da filmen nesten var fullført. MGM vurderte å spille inn filmen på nytt med Virginia Grey i hovedrollen, men etter press fra publikum bestemte filmselskapet seg likevel for å gi ut filmen med Harlow i hovedrollen. Innspillingen startet i midten av juni. De resterende scenene ble filmet med Mary Dees, som bare ble filmet bakfra eller med ansiktet delvis skjult, mens Paula Winslowe bidro med stemmen.


== Mottakelse ==
Filmen tjente 3,3 millioner dollar og ble årets mest innbringende for MGM. Kritikerne var stort sett positive. Time skrev at filmen «undersøker den lysere siden av den seriøse sporten hesteveddeløp med like mye god forstand som god humor.» Anmelderen mente at det muligens var Harlows beste film. Variety roste Harlows prestasjoner og mente at det var «blant hennes beste». De komiske scenene med henne og Gable ble spesielt trukket frem. Anmelderen mente også at scenene med Harlows erstatter var så godt laget at det ikke var lett å se at det ikke var henne. Innsatsen til Barrymore, Merkel og Morgan ble beskrevet som «fantastisk». Marguerite Tazelaar i New York Herald Tribune ble trist av filmen og syntes Harlow «ser syk ut mye av tiden», men at hun hadde «noen korte glimt av naturlig briljans som komiker». Tazelaar skrev videre: «Saratoga er, på en måte, en nekrolog for en nydelig person og en talentfull skuespillerinne.»


== Referanser ==


== Litteratur ==
Brown, Curtis F. (1977). Jean Harlow (engelsk). Pyramid Publications. ISBN 978-0515042474. 
Conway, Michael; Ricci, Mark (1965). The Films of Jean Harlow (engelsk). Cadillac Publishing Co. 
Golden, Eve (1991). Platinum Girl: The Life and Legends of Jean Harlow (engelsk). Abbeville Press. ISBN 978-1558592148. 
Spicer, Chrystopher J. (2002). Clark Gable: Biography, Filmography, Bibliography (engelsk). McFarland. ISBN 978-0786411245. 
Stenn, David (1993). Bombshell: The Life and Death of Jean Harlow (engelsk). Doubleday. ISBN 978-0385421577. 


== Eksterne lenker ==
(en) Saratoga på Internet Movie Database 
(no) Saratoga hos Filmfront 
(sv) Saratoga i Svensk Filmdatabas 
(fr) Saratoga på Allociné 
(nl) Saratoga på MovieMeter 
(en) Saratoga på AllMovie 
(en) Saratoga på Turner Classic Movies 
(en) Saratoga på Rotten Tomatoes